ISupreme Court ePennyslvania Ilahla Icala Eliphanyekwe NguTrump Labanye Bakhe Abathi Baqilwa Kukhetho
UTrump usezame ukuguqula impumela yokhetho lolu ezabelweni ezitshiyeneyo esithi amaDemocrats aqila kukhetho lolu. Kodwa imithethwandaba endaweni ezinengi ithi akulakhetho olwaphekwaphekwa libandla leli.
MARYLAND — Idale leSupreme Court esabelweni sePennyslyvania lithi uMongameli Donald Trump labanye bakhe behlulekile ukuveza ubuqili elithi benziwe libandla lama Democrats kukhetho olusanda kwenziwa endaweni le lapho uMnu. Joseph Biden anqobe khona uTrump ngamavoti afika phose inkulungwane ezilikhulu – 80,000. Abahluli badale leli bavumelene izolo ukuthi akulalutho kudaba oluphanyekwe nguTrump lebandla lama Republicans elokuthi kulahlwe amavoti afika izigidi ezimbili – 2 million abantu abavota ngeposo, ikakhulu abakubandla lama Democrats. Ibandla lama Republicans beselimise okwesikhatshana ukuba kuqhubekele phambili ukulungiselela ukukhetha abantu ababizwa ngokuthi ngama Electors abazakuya eWashington DC ukuyakhetha umongameli okusemthethweni. UTrump usezame ukuguqula impumela yokhetho lolu ezabelweni ezitshiyeneyo esithi amaDemocrats aqila kukhetho lolu. Kodwa imithethwandaba endaweni ezinengi ithi akulakhetho olwaphekwaphekwa libandla leli. Ababukele okwenzekalayo, bathi uTrump ubecabanga ukuthi uzathola elinye ithuba lokuba abuse kwele Melika kodwa ukhe phansi ngoba abantu basola indlela abuse ngayo kusukela ngomnyaka ka2016. UMnu. Busani Mbuso Ntini uthi uBiden uselungiselela ukungena esikhundleni lobanje uTrump edonsela muva. Uthi kusobala ukuba uBiden uthole amavoti amanengi elizweni lonke jikelele njalo lama Electoral Votes adlula okumele umuntu awazuze nxa engena esikhundleni sikamongameli. UMnu. Peter Ngwenya uthi okwenzakala eMelika kuveza ukuba imithetho isebenza ngemfanelo. UMnu. Belive Gaule, okubandla leZanu PF uthi okwehlele uTrump akufani lalokho okwehlela owayengumongameli uRobert Mugabe ngokhetho olwenziwa ngomnyaka ka2008 lapho anqotshwa nguMorgan Tsvangirai, owayekhokhela ibandla leMDC-T. Okwamanje uTrump ukhangelelwe ukuba uzakhankasa eGeorgia lapho okulabantu abancintisana kukhetho lokudinga amalunga edale leSenate. Ucele ukuba kubalwa kutsha amavote esabelweni lesi anqotshwa khona nguBiden. Indawo le ibisileminyaka eminengi ibanjwe libandla lama Republicans.